Аҳәатәи аҳәашьеи: Аԥсны Урыстәыла ахада иалхрақәа рымҩаԥысшьа иазкны
Анапаҵаҩра
Аԥсны Жәлар реизара адепутат Адгәыр Ҳаразиеи, Жәлар рпартиа ахада Шамиль Аӡынбеи арадио Sputnik адырраҭара "Аҳәатәи аҳәашьеи" аҿы иалацәажәеит Урыстәыла ахада иалхрақәа, урҭ Аԥсны рымҩасшьа ахәшьара арҭеит, Урыстәыла ишеиҿкааз атәы иазааҭгылеит.
Урыстәыла Алхратә комиссиа хада атәыла ахада иалхрақәа рзы аофициалтә еихшьаалақәа ҟанаҵеит.
Владимир Путин аиааира игеит, иара иоуит 87,28% алхыҩцәа рыбжьқәа. 87,5 миллионҩык алхыҩцәа ахьыҟаз 76,2 миллионҩык иара изы рыбжьы рҭиит.
Урыстәыла ахада иалхрақәа мҩаԥысуан хымш, хәажәкыра 15, 16, 17 рзы. Аԥсны абжьыҭарақәа еиҿкаан амҽыша, хәажәкыра 17 рзы.
Аԥсны Жәлар реизара адепутатцәа рделегациа Москва Урыстәыла ахада иалхра ахылаԥшра арҭон. Аделегациа иалахәын Адгур Ҳаразиа, Ахра Ԥачлиа, Бадрик Ԥлиа, Апарламент аппарат ахантәаҩы Вадим Бжьаниа.
Адырраҭара "Аҳәатәи аҳәашьеи" амҩаԥгаҩцәа Инал Лазбеи Елеонора Коӷониаԥҳаи аполитикеи, акультуреи, асоциалтә ԥсҭазаареи ирыдҳәалоу азҵаарақәа ганрацәала ирылацәажәалоит. Арадио Sputnik Аԥсны астудиахь иаарыԥхьалоит еиуеиԥшым азҵаарақәа рзы зхатә гәаанагара змоу аполитикцәа, аусдырыҩцәа, ауаажәларратә усзуҩцәа. Адырраҭара ишиашоу ицо аефир аҿы есԥшьаша иҟоуп асааҭ 13 инаркны 14-нӡа.
Аицәажәара инеиҵыхны ишәаҳар шәылшоит аудиофаил аҟны хыхь.